Meer as R2 miljoen se skade ná sokkergeweldVusi Mazibuko, bestuurder van die Moses Mabhida-stadion, Zandile Gumede, eThekwini-burgemeester, en Thembo Ntuli, voorsitter van die stad se veiligheidskomitee. Foto: ANA Die skade aan die Moses Mabhida-stadion in Durban ná ontstoke toeskouers Saterdag op die veld gestorm en daar algehele chaos losgebars het, is na raming R2,6 miljoen. Zandile Gumede, burgemeester van eThekwini, het Woensdagoggend saam met Vuzi Mazibuko, die stadionbestuurder, en Thembo Ntuli van die stad se veiligheidskomitee, die media tydens ŉ perskonferensie by die stadion toegespreek. Die burgemeester het gesê eise vir die skade is tans besig om ingestel te word, maar die stadion funksioneer steeds ten volle. ŉ ANC-geleentheid is net ŉ dag ná die voorval by die stadion gehou. Gumede het gesê daar is ŉ behoefte om stappe te doen om soortgelyke voorvalle te verhoed aangesien dié gebeure nie ŉ geïsoleerde voorval was nie. Sy het gesê een so ŉ maatreël waarna gekyk word, is ŉ beperking oor die hoeveelheid alkohol wat by die stadion gebruik mag word. Maroela Media het vroeër berig toe die eindfluitjie Saterdag blaas tydens ŉ Nedbank Cup semi-finaal tussen die Kaiser Chiefs en Free State Stars, het geweld losgebars. Die Chiefs het die wedstryd 2-0 verloor. Honderde ondersteuners het op die veld gestorm en spelers en veiligheidswagte moes vir hul eie veiligheid vlug. Terwyl die wedstrydkameras steeds die gebeure vasgevang het, het toeskouers begin om stadion-stoele aan die brand te steek, skareversperrings en toegangshekke te beskadig, kameratoerusting te vernietig en ŉ veiligheidswag aan te rand. Altesaam 18 mense is tydens die voorval beseer. Mazibuko het in reaksie op kritiek dat daar nie genoeg sekuriteit by die stadion was nie, gesê die SAPD is verantwoordelik vir “hoë- of medium-risiko” personeel by sportgeleenthede en dat Saterdag se wedstryd in hierdie kategorie geval het. “Die ontplooiing van veiligheidswagte word bepaal volgens protokol ten opsigte van die getal toeskouers en die ontwerp van die stadion. Die ontplooiing van SAPD-beamptes is nie die stadion se verantwoordelikheid nie, dit is die verantwoordelikheid van die polisie en word bepaal tydens voorafbeplanningsvergaderings,” het hy gesê. ‘n Skermskoot uit ‘n video van die chaos op die veld. “Ons het almal geweet hoe die Chiefs-ondersteuners gaan reageer as die Chiefs nie wen nie. Daarom was die beplanning van die stadion se kant dat daar ŉ moontlikheid van ŉ bedreiging was en [ons het gekyk na] hoeveel mense verwag is. Ontplooiing moes daarvolgens gedoen word. Hierdie wedstryd was ŉ Premier Sokkerliga (PSL)-wedstryd en hulle was die beskermhere. PSL moes sekuriteit verskaf het.” Mazibuko het gesê dit is “maklik” om die veld van die stadion in te val omdat die ontwerp daarvoor voorsiening maak dat dit ŉ bymekaarkompunt is as ŉ voorval gebeur. Hy het gesê die stadion was beplan om die ervaring van die toeskouers te verbeter deur ŉ maksimum uitsig van die veld te gee en ŉ plek te wees wat vir talle geleenthede gebruik kan word. Hy het verduidelik selfs wanneer skareversperrings opgerig word, is hulle opvoubaar om beserings tydens ŉ voorval te minimaliseer, het hy gesê. Steve Komphela, die Kaizer Chiefs se afrigter, het ure ná die voorval bedank en Irvin Khoza, PSL-voorsitter, het swak sekuriteit by die stadion blameer vir die geweld. Die KwaZulu-Natalse polisie het ŉ taakspan aangestel om ondersoek in te stel of wetstoepassers en private veiligheidspersoneel volgens die bepaalde veiligheidsplan vir die geleentheid opgetree het. Intussen het die PSL die klub van wangedrag aangekla en gesê dat hulle die liga in ŉ swak lig gestel het. Dit is die tweede keer hierdie maand dat die klub aangekla is vir die swak dissipline van sy ondersteuners. Een man het Maandag in die hof verskyn op aanklag van opsetlike saakbeskadiging en sal na verwagting weer vandag in die hof verskyn om om borgtog aansoek te doen.